Det Europæiske Regionsudvalgs udtalelse — En europæisk strategi for universiteter

(2022/C 301/09)

Ordfører: Emil BOC (RO/EPP), borgmester i Cluj-Napoca Basisdokument: Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om en europæisk strategi for universiteter COM(2022) 16 final

POLITISKE ANBEFALINGER

DET EUROPÆISKE REGIONSUDVALG

1. glæder sig over, at EU engagerer sig i at fremme topkvalitet inden for uddannelse og yder støtte. Udvalget understreger i denne forbindelse den vigtige rolle, som den europæiske strategi for universiteter spiller for pakken om videregående uddannelse, som vil gøre det muligt at realisere det europæiske uddannelsesområde inden 2025;

2. understreger, at en civilisation, der styrker de demokratiske værdier i Europa, kun kan opretholdes, hvis der investeres i menneskelig kapital. Et fremragende uddannelsessystem med stærke universiteter i centrum er grundlaget for livslang læring;

3. understreger betydningen af at forbedre kvaliteten af undervisning og forskning på de europæiske universiteter og af at sikre, at der på lokalt og regionalt plan er adgang til den nødvendige støtte til at nå de specifikke mål for denne strategiske ambition;

4. anerkender universiteternes førende rolle i samfundet og deres bidrag til en bæredygtig, modstandsdygtig og inklusiv udvikling på baggrund af demokratiske værdier i såvel medlemsstater som lokalsamfund og regioner. Universiteternes rolle er så meget desto vigtigere i krisesituationer, hvor de kan bidrage til at overvinde krisen og fremme den efterfølgende genopretning ( 1 )

5. understreger universiteternes afgørende rolle i håndteringen af globale udfordringer. EU har længe understreget behovet for tættere forbindelser mellem forskning, undervisning, læring og innovation på universiteterne og samtidig bedre finansiering til de videregående uddannelsesinstitutioner for at konsolidere det nødvendige kvalitetsniveau. Universiteterne er kilde til ny forskningsviden og innovationsfremmere og kommer derfor til at spille en afgørende rolle med hensyn til at løse de presserende samfundsmæssige problemer, som EU-missionerne har identificeret;

6. gør opmærksom på, at universiteterne skal betragtes som en væsentlig del af den europæiske kultur, og at mangfoldigheden i den akademiske sektor, navnlig i uddannelsesinstitutioner, i forskningsinstitutioner og på erhvervsskoler, er et strategisk aktiv;

7. bemærker, at universiteternes tilstedeværelse på lokalt og regionalt niveau i de fleste tilfælde udgør en betydelig konkurrencemæssig fordel for de lokalsamfund, hvor de er beliggende ( 2 ) . Investorerne er f.eks. interesserede i og tiltrækkes af samfund med en højt kvalificeret arbejdsstyrke samt muligheder for samarbejde med den akademiske verden og overførsel af teknologi og knowhow fra universiteter til erhvervslivet. Tilstedeværelsen af et universitet skaber også betydelige indtægter i de berørte samfund ( 3 ) , idet studerende, undervisere og andet personale bruger betydelige beløb på universitetet (der forekommer en betydelig multiplikatoreffekt for det forbrug, der skabes af universiteterne). Ud over disse økonomisk kvantificerbare fordele skaber tilstedeværelsen af universiteter bl.a. et kosmopolitisk klima på lokalt plan, der er kendetegnet ved tilstedeværelsen af internationale studerende og undervisere samt værdier som tolerance og kulturel, religiøs og etnisk mangfoldighed ( 4 )

8. glæder sig over den tilgang på flere niveauer, der foreslås i den europæiske strategi for universiteter, som indebærer en tilpasning af de offentlige politiske mål og investeringer på europæisk, nationalt, regionalt og lokalt plan. Udvalget understreger imidlertid, at en stærkere lokal og regional dimension vil være gavnlig for udformningen og gennemførelsen af den ideelle akademiske model i fremtiden;

9. understreger betydningen af at etablere strategiske partnerskaber mellem lokale og regionale myndigheder og universiteter, bl.a. vedrørende udformningen af lokale og regionale udviklingsstrategier. Universiteterne spiller en afgørende rolle i udviklingen af territoriale økosystemer, som de regionale strategier for intelligent specialisering har skabt et godt grundlag for;

10. påpeger, at de lokale og regionale myndigheder kan støtte universiteterne ved at skabe og styrke lokale og regionale betingelser (adgang til en række infrastrukturer og tjenester, livskvalitet, inklusivt miljø osv.), som kan forbedre universiteternes konkurrenceevne på det globale marked;

11. understreger, at der på europæisk plan allerede findes en fremragende tradition for samarbejde mellem universiteter fra forskellige medlemsstater under Erasmus+-programmet, og at dette bør fortsætte;

12. bemærker, at universiteternes rolle i samfundet udvikler sig, og at de påtager sig nye funktioner ud over de traditionelle (hovedsageligt inden for uddannelse og forskning) ( 5 ) . Universiteterne er nu i færd med at omdefinere sig selv som nøgleaktører, navnlig inden for teknologisk og social innovation, iværksætteri og teknologioverførsel til økonomien. De er ikke adskilt fra lokalsamfundene og samfundet, men bliver aktører herfor, og kan yde et væsentligt bidrag til løsningen af samfundsmæssige problemer ( 6 )

13. understreger, at universiteterne er centrale aktører, når det gælder om at fremme mål af afgørende betydning for EU såsom den grønne og den digitale omstilling. De har stor ekspertise på disse områder og kan samtidig gennemføre og formidle god praksis inden for relevante emner til de lokalsamfund, de er omgivet af;

14. bemærker, at universiteterne kan levere løsninger og værktøjer til at løse en række større problemer, som EU står over for, såsom hjerneflugt ( 7 ) og affolkning af landdistrikterne. De negative virkninger af dette fænomen og betydningen af hjernemobilitet er tæt forbundet med samarbejde og partnerskaber mellem universiteter, lokale og regionale myndigheder, erhvervslivet og civilsamfundet. Udvalget understreger, at indsatsen bør intensiveres betragteligt, hvis man vil afværge videns- og innovationsefterslæbet i Europa og lukke innovationskløften mellem Europa og USA;

15. understreger betydningen af i stor stil at kortlægge og permanent anvende bedste praksis på lokalt og regionalt plan gennem samarbejde mellem lokale og regionale myndigheder og universiteter. I den forbindelse er det en prioritet for de lokale og regionale myndigheder i medlemsstaterne at etablere tværnationale netværk, der har til formål at udbrede god praksis og i vid udstrækning inddrage aktører inden for videregående uddannelser. Et sådant netværk kunne tages i betragtning i forbindelse med den europæiske strategi for universiteter;

16. henleder opmærksomheden på, at universiteterne står over for betydelige vanskeligheder og hindringer i denne proces med omstilling og nye ansvarsområder. I alle medlemsstater er der størst sandsynlighed for, at der opstår økonomiske problemer. I den forbindelse foreslår udvalget, at der udarbejdes en investeringsstrategi, som omfatter finansiering på regionalt, nationalt og europæisk plan, og opfordrer til, at der tages hensyn til samarbejdsinitiativer mellem den offentlige, den private og den almennyttige sektor for at styrke de europæiske universiteters kapacitet. Udvalget bemærker endvidere, at der er udfordringer i forbindelse med graden af akademisk autonomi og/eller politisk indblanding i vigtige beslutninger om finansiering af universiteter, rekruttering og udvælgelse af lærere, ytringsfrihed og valg af emner og retningslinjer for forskningsaktiviteter, muligheder for fri kommunikation uden censur af forskningsresultater osv.;

17. understreger betydningen af, at de lokale og regionale myndigheder i medlemsstaterne inddrages aktivt i at øge mangfoldigheden af lokale og regionale økosystemer, og at de fremmer samarbejdet og tilliden mellem de forskellige sektorer i lokalsamfundene. Udvalget påpeger, at universiteterne på lokalt og regionalt plan skal ses som en del af bredere økosystemer, der omfatter en bred vifte af interessenter ( 8 ) . Anvendelsen af teknologier, effektiv kommunikation i lokalsamfundene og samarbejde mellem universiteter og relevante lokale aktører er nødvendig for at universiteterne kan levere nye færdigheder, som giver mulighed for kreativ problemløsning;

18. bemærker, at uddybningen af det tværnationale samarbejde mellem universiteterne og udviklingen af den europæiske dimension af de videregående uddannelser er centrale prioriteter i den europæiske strategi for universiteter. I den forbindelse mener udvalget, at de lokale og regionale myndigheder i givet fald kan træffe foranstaltninger til at støtte det tværnationale akademiske samarbejde, (initiativet Europauniversiteter under Erasmus+ er et vigtigt redskab på dette område for akademiske alliancer, der sigter mod topkvalitet). De lokale og regionale myndigheder kan tilslutte sig den praksis, der foreslås i strategien, såsom initiativet om det europæiske studiekort. Dette kort kan ikke blot anerkendes på universitetsniveau, men også i forbindelserne mellem tværnationale studerende, forskere og undervisere på den ene side og lokale forvaltninger på den anden (f.eks. vedrørende opholdstilladelser, rejsehjemmel til offentlig transport og adgang til museer);

19. understreger, at de lokale og regionale myndigheder i medlemsstaterne som led i den europæiske strategi for universiteter skal fungere som formidlere, der kan samle forskellige aktører fra lokalsamfundet om initiativer og projekter af interesse for universiteterne. RU bemærker også, at de lokale og regionale myndigheder i mange medlemsstater ikke har det direkte ansvar for finansieringen af universiteterne. De kan imidlertid lette finansieringen af universiteterne og deres initiativer gennem forskellige fonde ved at skabe synergier på lokalt og regionalt plan;

20. er enig i, at universiteterne nu står over for et behov for at nytænke læseplanerne for bedre at matche de hurtige teknologiske fremskridt, den grønne og den digitale omstilling og de strukturelle ændringer af det europæiskes arbejdsmarked, som kræver nye færdigheder ( 9 ) . Udvalget understreger tillige, at de lokale og regionale myndigheder kan spille en vigtig rolle i denne proces med omlægning af læseplaner og udvikling af sådanne nye færdigheder; understreger tillige, at de videregående uddannelsers autonome karakter skal bevares, selv om universiteterne i høj grad bidrager til at forbedre beskæftigelsesegnetheden og den økonomiske konkurrenceevne i verdensøkonomien;

21. fremhæver de lokale og regionale myndigheders rolle med hensyn til at skabe og styrke lokale og regionale økosystemer, der fremmer et aktivt samarbejde og etableringen af et netværk mellem subnationale myndigheder, virksomheder og industri samt den akademiske verden. De lokale og regionale myndigheder skal fungere som initiativtagere og facilitatorer i disse økosystemer, kortlægge muligheder for samarbejde, bevilge forskellige ressourcer, herunder finansielle midler, som er nødvendige for netværks- og samarbejdsaktiviteter, samt støtte oprettelsen af strukturer såsom uddannelsescentre på lokalt og/eller regionalt plan. Sidstnævnte udgør nogle fremragende værktøjer/vektorer, der er udformet med henblik på at skabe et forum for dialog og samarbejde mellem de vigtigste aktører inden for formel uddannelse til støtte for unge mennesker i deres erhvervsuddannelse. Med udgangspunkt i disse uddannelsesknudepunkter kan de lokale og regionale myndigheder i samarbejde med andre aktører i økosystemet iværksætte instrumenter på flere centrale områder såsom innovationsfonde, minitilskud til nystartede virksomheder osv.;

22. mener, at den måde, de studerende skal tilegne sig viden på i dag, til dels er helt anderledes end tidligere. De studerende skal have mulighed for at anvende teoretiske koncepter i virkelige situationer og også kunne løse problemer, som de støder på i deres lokal- og regionalsamfund. De lokale og regionale myndigheder kan i samarbejde med universiteter og andre aktører i det lokale og regionale økosystem lette sådanne læringsmæssige erfaringer, f.eks. ved at støtte levende laboratorier, lade de studerende analysere offentlige politiske problemstillinger, udvikle fælles strategiske projekter til gavn for lokalsamfundet eller lette samarbejdet med andre interessenter i lokal- og regionalsamfundet;

23. er af den opfattelse, at de lokale og regionale myndigheder i samarbejde med universiteter og andre aktører i det lokale eller regionale økosystem i høj grad kan støtte unge iværksættere, herunder studerende og nyuddannede, ved at lette deres adgang til vigtige ressourcer, der afsættes til innovation. Mange unge/studerende har brug for at kunne regne med ressourcer såsom laboratorier, nye teknologier, nye forbindelser til at udvikle forretningsprojekter og/eller produkter og tjenester. Lokale og regionale myndigheder kan i partnerskab med andre enheder med sådanne ressourcer lette unge iværksætteres adgang til innovationsressourcer (rum, uddannelse, vejledning osv.);

24. understreger, at de lokale og regionale myndigheder kan udvikle intelligente forbindelser med universiteterne inden for udvikling af lokal- og regionalsamfundet. Det er vigtigt, at universiteterne producerer viden og tjenester til gavn for de lokalsamfund, hvor de udøver deres aktiviteter. De lokale og regionale myndigheder har mulighed for at fremme disse forbindelser ved at oprette programmer, der på permanent basis inddrager universiteterne i løsningen af de problemer, som lokal- og regionalsamfundene står over for, ved at trække på universiteternes rådgivnings- og ekspertisetjenester og ved at udbrede ny bedste praksis, så flere lokalsamfund og flere offentlige myndigheder kan gennemføre dem. Offentlig anerkendelse og fremme af universiteternes deltagelse spiller også en særdeles vigtig rolle, hvis man skal legitimere forskellige akademiske og/eller erhvervsmæssige uddannelser og tilskynde universiteterne til at fremme deltagelsen af lærere, forskere og studerende på lokalt plan;

25. understreger, at forskellige lokal- og regionalsamfund af alle størrelser kan drage lige så stor fordel af universiteternes tilstedeværelse. De lokale myndigheder kan yde et væsentligt bidrag til universiteternes udvikling og tiltrækningskraft ved at skabe betingelserne for en høj livskvalitet og tilskynde til holdninger og adfærd, der fremmer tolerance, inklusion, multikulturalisme og sikkerhed i det offentlige rum. Universiteterne kan oprette forskellige aktiviteter og afdelinger, ikke kun i store bycentre, men også i mellemstore og mindre byer. De lokale og regionale myndigheder kan fremme etableringen af universitetsudvidelser og/eller forskningsinstitutioner i disse mindre lokalsamfund ved at støtte og iværksætte forskellige foranstaltninger såsom tilgængelige indkvarteringsmuligheder for studerende, mulighed for at benytte offentlige bygninger til undervisning, forskning og formidling af viden og ved at udvikle indikatorer for god livskvalitet og udnytte visse fordele, som store bycentre ikke tilbyder;

26. mener, at den digitale omstilling på lokalt og regionalt plan kan fremskyndes ved at samarbejde med universiteterne og ved at gøre fuld brug af deres ressourcer på dette område. I deres forbindelser med lokale og regionale myndigheder kan de yde rådgivning eller gennemføre strategier for digital omstilling på lokalt eller regionalt plan. Med hensyn til digitale færdigheder kan universiteterne i samarbejde med de lokale myndigheder tilbyde kortvarige kurser eller inklusiv uddannelse med fokus på bestemte grupper, der ellers risikerer at blive udelukket (såsom ældre eller lavtuddannede);

27. mener, at de lokale og regionale myndigheder kan støtte udviklingen af hybride campusser for at stimulere den digitale omstillingsproces i lokalsamfundene og på universiteterne og dermed sikre lige muligheder, fremme social integration, forbedre de unges konkurrenceevne på arbejdsmarkedet samt styrke ungdomsarbejde, ikke-forskelsbehandling og mellemfolkelig forståelse. Hybride campusser bør være opmærksomme på kommunikationen for at sikre lige muligheder og på udbredelse af informationerne, så det sikres, at oplysningerne reelt er til rådighed for alle unge i målgruppen, ikke mindst dem der bor i randområder. De lokale og regionale myndigheder kan også yde økonomisk støtte til åbningen af disse hybridcampusser for forskellige relevante samfundsaktører, herunder udsatte eller dårligt stillede grupper, sårbare og udsatte unge (unge, der hverken er i beskæftigelse eller under uddannelse, unge arbejdsløse, kvinder, flygtninge, personer med handicap, pensionister osv.). EU og medlemsstaterne er nødt til at prioritere inklusion af udsatte unge;

28. understreger, at universiteterne råder over en betydelig mængde viden og ekspertise inden for den grønne omstilling. De kan også være en model for god praksis med en pædagogisk og informativ rolle i forbindelse med denne omstilling. Universiteterne kan i samarbejde med de lokale og regionale myndigheder udvikle grønne campusser og deltage aktivt i byfornyelsesprocesser ved at foreslå lokalsamfundet sådanne former for campus eller modelbygninger med henblik på energieffektivitet og miljøvenligt design;

29. glæder sig over medtagelsen af en klar køreplan, årlige indikatorer og benchmarks for iværksættelsen af strategien, som RU allerede har opfordret til, med henblik på at vurdere fremskridtene hen imod målene for det europæiske uddannelsesområde. Udvalget henleder imidlertid opmærksomheden på behovet for at knytte oprettelsen af et europæisk observatorium for videregående uddannelse sammen med en lokal og regional dimension, hvilket vil gøre det muligt også at anvende den europæiske resultattavle på lokalt og regionalt plan;

30. bemærker, at de lokale og regionale myndigheder er i stand til at støtte de europæiske universiteter i deres bestræbelser på at internationalisere og fremme EU's rolle på den internationale scene. I den forbindelse vil det navnlig dreje sig om at støtte de europæiske universiteters deltagelse i ambitiøse tværnationale alliancer med henblik på at udvikle et langsigtet systemisk samarbejde inden for uddannelse, forskning og innovation af topkvalitet, og skabe vedvarende akademiske mobilitetsmuligheder for studerende, undervisere, forskere og ansatte.

Bruxelles, den 28. april 2022. Apostolos TZITZIKOSTAS Formand for Det Europæiske Regionsudvalg

(1) G. Howard, R. Weinstein, Y. Yang (2021), Do universities improve local economic resilience?, IZA DP nr. 14422, tilgængelig online (på engelsk) på: https://docs.iza.org/dp14422.pdf.

(2) L. Fonseca, L. Nieth (2021), The role of universities in regional development strategies: A comparison across actors and policy stages, European Urban and Regional Studies, 22(3); J. Goddard, J. Puukka (2008), The engagement of higher education institutions in regional development: an overview of the opportunities and challenges, Higher Education Management and Policy, 20(2): 11–41.

(3) A. Chirca, D.T. Lazar (2021), Cluj-Napoca without students: an estimation of the gap in the city’s economy, Transylvanian Review of Administrative Sciences, 66E: 44-59.

(4) J. Goddard, P. Vallance (2014), The university and the city, Higher Education, 68(2): 319–321.

(5) J. Liddle, G.D. Addidle (2022), The Changing Role of Universities in Society: Key Influences in The Role of Universities and HEIs in the Vulnerability Agenda. Rethinking University-Community Policy Connections. Palgrave Macmillan, Cham. https://doi.org/10.1007/978-3-030-89086-5_3.

(6) J.P. Myklebust, H. Smidt (2021), What is the role of universities in global upskilling?, University World News, tilgængelig online på https://www.universityworldnews.com/post.php?story=20210129110449887.

(7) M. Hammerbauer, P. Pavletić, M. Vespa (2021) Brain drain in higher education in European context, endelig rapport — ESC41, tilgængelig online på https://www.esu-online.org/wp-content/uploads/2021/03/Brain-Drain-final-report-ESC41-Google-Docs.pdf.

(8) S. Reichert (2019), The Role of Universities in Regional Innovation Ecosystems, undersøgelse foretaget af Den Europæiske universitetssammenslutning, tilgængelig online på https://www.eua.eu/downloads/publications/eua%20innovation%20ecosystem%20report_final_digital.pdf.

(9) N.J. Jackson (2011) Learning for a complex world: A lifewide concept of learning, education and personal development. Bloomington, IN: Author House; S. Williams, L.J. Dodd, C. Steele & R. Randall (2015), A systematic review of current understandings of employability, Journal of Education and Work, Vol. 29, no 8, s. 877-901.